7UP เปิดแผนธุรกิจปี 63 ปักหมุดบุกธุรกิจพลังงานเต็มรูปแบบ
พร้อมเข้าชิงโรงไฟฟ้าชุมชน-รุกธุรกิจอุปกรณ์ประหยัดพลังงาน ตั้งเป้ารายได้ปี 63 โต 15% หาทางล้างขาดทุนสะสม
3 ม.ค. 2563

พร้อมเข้าชิงโรงไฟฟ้าชุมชน-รุกธุรกิจอุปกรณ์ประหยัดพลังงาน ตั้งเป้ารายได้ปี 63 โต 15% หาทางล้างขาดทุนสะสม
นายสิทธิชัย กฤชวิวรรธน์ ประธานเจ้าหน้าที่บริหาร บริษัท เซเว่น ยูทิลิตี้ส์ แอนด์ พาวเวอร์ ( 7UP ) เปิดเผยถึงแผนธุรกิจของบริษัทฯในปี 2563 ว่า ยังคงให้ความสำคัญและมุ่งลงทุนในธุรกิจพลังงานเพื่อก้าวเข้าสู่การเป็นบริษัทพลังงานโดยแท้จริง โดยเตรียมเสนอตัวเข้าร่วมโครงการโรงไฟฟ้าชุมชน ภายหลังคณะกรรมการนโยบายพลังงานแห่งชาติ(กพช.) ประกาศเกณฑ์โรงไฟฟ้าชุมชน 700 เมกะวัตต์ ตามแผนขับเคลื่อนระหว่างปี 2563-2567 ซึ่งบริษัทฯ คาดหวังว่าน่าจะชนะประมูล 2-4 โรง โดยจะเป็นโรงไฟฟ้าชีวมวลในพื้นที่ภาคใต้ กำลังการผลิตไฟฟ้ารวมประมาณ 20 เมกะวัตต์
ขณะที่ธุรกิจจำหน่ายอุปกรณ์ประหยัดพลังงาน มีแนวโน้มเติบโตที่ดีภายหลังได้เริ่มดำเนินการตั้งแต่ช่วงสิ้นปีที่ผ่านมา โดยในปี 2563 นี้ บริษัทฯได้ทำข้อตกลงกับบริษัทพลังงานชั้นนำของประเทศ 3-4 ราย โดยบริษัทฯจะทำหน้าที่เป็นผู้ลงทุนติดตั้งอุปกรณ์ประหยัดพลังงาน บนพื้นที่โรงงานอุตสาหกรรมของลูกค้า มูลค่าลงทุนรวมประมาณ 1,000 ล้านบาท และจะรับรู้รายได้โดยการแบ่งผลกำไรจากการประหยัดค่าไฟฟ้าตามสัดส่วน (Profit Sharing)



สิทธิชัย กฤชวิวรรธน์
ทั้งนี้ ในครึ่งปีแรกบริษัทฯ จะให้ความสำคัญกับการบุกตลาดอุปกรณ์ประหยัดพลังงานในประเทศ และในช่วงครึ่งปีหลังมีความพร้อมจะบุกตลาดต่างประเทศ หลังจากได้จดสิทธิบัตรในประเทศใกล้เคียงกลุ่มประเทศอาเซียนรวม 12 ประเทศ บริษัทฯ คาดหวังว่าธุรกิจดังกล่าวจะเริ่มสร้างรายได้ให้กับบริษัทฯ อย่างมีนัยสำคัญ ตั้งแต่ปี 2564 เป็นต้นไป
สาเหตุสำคัญที่บริษัทฯ มุ่งสู่การก้าวขึ้นเป็นบริษัทพลังงานเต็มรูปแบบ เนื่องจากเล็งเห็นว่าธุรกิจโรงไฟฟ้าเป็นธุรกิจที่จะสร้างรายได้อย่างสม่ำเสมอและมีความมั่นคงในระยะยาว ในขณะที่ธุรกิจจำหน่ายอุปกรณ์ประหยัดพลังงาน พบว่าสร้างอัตราผลตอบแทนจากการลงทุนสูง อีกทั้ง รูปแบบโมเดลธุรกิจส่งผลให้ทั้งบริษัทฯ และ ลูกค้าต่างฝ่ายต่างได้รับประโยชน์ และ ข้อสำคัญเป็นธุรกิจที่ยังไร้คู่แข่ง เนื่องจากเป็นสิ่งประดิษฐ์ที่บริษัทได้คิดค้นขึ้นใหม่ โดยได้รับการจดทะเบียนคุ้มครองสิทธิ์จาก กรมทรัพย์สินทางปัญญาอีกด้วย
นายสิทธิชัย กล่าวว่า ธุรกิจข้างต้นจะมีส่วนช่วยเสริมการเติบโตของบริษัทฯ ในอนาคต จากปัจจุบันธุรกิจสถานีแก๊สและน้ำมัน ยังคงสร้างรายได้หลัก ขณะที่ธุรกิจกำจัดขยะนั้นจะเริ่มเห็นผลบวกเต็มปีตั้งแต่ปี 2563 นี้ ซึ่งจะเป็นอีกปัจจัยบวกสนับสนุนผลประกอบการในปี 2563 เติบโตต่อเนื่องจากปี 2562 ซึ่งคาดว่าจะมีรายได้ราว 1,300 ล้านบาท หรือเติบโตเกิน 15 % และ ในปี 2562 ที่ผ่านมาจะเป็นปีแรกที่ผลประกอบการพลิกมีกำไรสุทธิเป็นครั้งแรกในรอบ 5 ปี
สำหรับผลประกอบการในปี 2563 บริษัทฯ ตั้งเป้าหมายรายได้จะสามารถรักษาอัตราการเติบโตเกินระดับ 15% คาดว่าธุรกิจกลุ่มสถานีแก๊ส ยังคงสร้างรายได้หลักในสัดส่วน 40% ธุรกิจสื่อสาร 25% ธุรกิจกำจัดกากอุตสาหกรรม 15% ธุรกิจพลังงานทดแทน 15% และธุรกิจอื่น ๆ 5%
พร้อมกันนี้บริษัทฯอยู่ระหว่างพิจารณาหาแนวทางเหมาะสมในการล้างขาดทุนสะสมที่มีจำนวน 1,256 ล้านบาท เพื่อให้บริษัทฯ กลับมามีความสามารถในการจ่ายเงินปันผลคืนให้กับผู้ถือหุ้นต่อไป
ลักษณะธุรกิจของ7UP กลุ่มบริษัทประกอบธุรกิจหลัก 4 ธุรกิจ ได้แก่ 1.) ธุรกิจตัวแทนนายหน้าในการจัดจำหน่าย แก๊ส LPG 2.) ธุรกิจพลังงานทดแทน/พลังงานทางเลือก 3.) ธุรกิจวิทยุสื่อสารโทรคมนาคม และ Internet of Things (IoT) และ4.) ธุรกิจปรับปรุงคุณภาพน้ำสำหรับฟาร์มกุ้ง